ཧོར་ཡུལ་སྦྲ་ཆེན་བོན་གྱི་རྒྱལ་ཁམས་སུ་མཚན་དཔེའི་མེ་ཏོག་བཞད་པའི་ཀླུ་ཕུག་དགོན་གཡུང་དྲུང་བདེ་ཆེན་གླིང་གི་བླ་མ་མཆོག་སྤྲུལ་ལུང་རིག་ཀུན་གསལ་སྙིང་པོ་རིན་པོ་ཆེ་མཆོག་གིས་སྤྱི་ལོ་༢༠༡༠་ལོར་འགོ་རྩོམ་སྟེ་བགྲང་བྱ་ལོ་ངོ་ལྔ་ཡི་རིང་ལ་མི་རྒྱུ་གཉིས་ཀྱི་འགྲོ་སོང་རླབས་ཆེན་བཏང་གནང་བའི་ཕྱག་རྗེས་སུ་སངས་རྒྱས་གཡུང་དྲུང་བོན་གྱི་རྒྱལ་བའི་བཀའ་འགྱུར་རིན་པོ་ཆེ་དངོས་སུ་དེབ་གཟུགས་སུ་པར་བསྐྲུན་མཛད་པའི་བཀའ་དེབ་དང་པོ་གཡུང་དྲུང་ལས་རྣམ་པར་དག་པའི་རྒྱུད་ཀྱི་དབུ་འབྱེད་སྤྱི་ལོ་༢༠༡༥ལོར་སྤྱི་ཟླ་༩་༣ཉིན་དཔལ་ཤར་རྫ་རི་ཁྲོད་དུ་ཐེངས་གསུམ་པའི་གཡུང་དྲུང་བོན་གྱི་མཉམ་འབྲེལ་ལྷན་ཚོགས་སྐབས་སུ་གནང་བ་དང་འབྲེལ།ཚོགས་ཞུགས་བླ་སྤྲུལ་སྐྱེས་ཆེན་རྣམ་པས་ཡི་རང་དང་བཅས་བསྔགས་བརྗོད་གང་མང་གནང་བ་མ་ཟད་དགོན་སྡེ་རི་ཁྲོད་སུམ་བརྒྱ་ལྷག་ཙམ་གྱི་མཐུས་མི་བླ་སྤྲུལ་སྐྱེས་ཆེན་རྣམས་ལ་ཕུད་ཀྱི་ཚུལ་དུ་གཡུང་དྲུང་ལས་རྣམ་པར་དག་པའི་རྒྱུད་ཀྱི་དེབ་རེ་རེ་ཕུལ་ཡོད།དེ་དུས་བཀའ་འགྱུར་དེབ་ཕལ་ཆེར་དཔར་ཐུབ་ཡོད་ནའང་རྗེས་སུ་དཔེ་དཀོན་འགའ་ལག་འབྱོར་གསར་དུ་བྱུང་ནས་རེ་ཞིག་དུས་འགྱངས་སུ་སོང་བ་དང་དཔེ་དེབ་ཁ་གྲངས་ཉིས་བརྒྱ་ཐམ་པ་དཔར་བསྐྲུན་མཛད་པ་དང་ཞུས་དག་ལེགས་པར་བྱས་ཏེ་བརྡ་དག་གསར་བཅོས་མེད་པའི་མ་ཕྱི་དཔེ་རྙིང་ལྟར་སྟོན་པའི་བཀའ་ཚད་མ་གཞིར་བཞག་གྱི་ཐོག་ད་ལྟ་འཛམ་གླིང་ཡུལ་གྲུ་ཀུན་ལ་སངས་རྒྱས་བསྟན་པ་སྤེལ་བའི་དུང་བརྡ་འདི་གཏང་བ་ཡིན།